b'\n_START_ARTICLE_\nKa\xc5\xa1alotas\n_START_SECTION_\nGyvenimo b\xc5\xabdas\n_START_PARAGRAPH_\nKa\xc5\xa1alotai\xc2\xa0\xe2\x80\x93 \xc5\xbeinduoliai, vis\xc4\x85 laik\xc4\x85 gyvenantys vandenyje. Gyv\xc5\xabnai laikosi b\xc5\xabriais. Vien\xc4\x85 b\xc5\xabr\xc4\xaf gali sudaryti viengungiai patinai, arba haremas i\xc5\xa1 vieno patino, keleto pateli\xc5\xb3 ir jaunikli\xc5\xb3. Ka\xc5\xa1alotai daugintis plaukia \xc4\xaf \xc5\xa1iltesnes j\xc5\xabras. Gyv\xc5\xabn\xc5\xb3 uosl\xc4\x97 ir reg\xc4\x97jimas prastai i\xc5\xa1sivyst\xc4\x99, tod\xc4\x97l vandenyje orientuojasi pasikliaudami klausa ir garso lokacija. Ka\xc5\xa1alotai skleid\xc5\xbeia trij\xc5\xb3 r\xc5\xab\xc5\xa1i\xc5\xb3 garsus: trumpai ir da\xc5\xbenai spragsi, \xc5\xa1niok\xc5\xa1\xc4\x8dia arba dejuoja. Kai u\xc5\xbeplaukia ant seklumos ka\xc5\xa1alotai pradeda garsiai riaumoti. Manoma, kad banginiai \xc4\xaf krant\xc4\x85 i\xc5\xa1plaukia sutrikus garso lokacijos sistemai. Da\xc5\xbeniausiai jie u\xc5\xbeplaukia ant sm\xc4\x97l\xc4\x97t\xc5\xb3 seklum\xc5\xb3. Taip yra tod\xc4\x97l, kad sm\xc4\x97lis neatspindi garso. Vasar\xc4\x85 ka\xc5\xa1alotai plaukia \xc4\xaf Arkties vandenyn\xc4\x85 ir prie Antarktidos krant\xc5\xb3, nes ten daugiau maisto. Ka\xc5\xa1alotai gyvena iki 50 met\xc5\xb3.\n_START_SECTION_\nDauginimasis\n_START_PARAGRAPH_\nKa\xc5\xa1alot\xc5\xb3 dauginimosi prad\xc5\xbeia priklauso nuo j\xc5\xb3 gyvenamosios vietos. Ruden\xc4\xaf i\xc5\xa1 poliarini\xc5\xb3 rajon\xc5\xb3 pusiaujo link patraukia ten gyvenantys banginiai. Orientuojasi pagal \xc5\xbeem\xc4\x97s magnetinius laukus. Stambiausi ir stipriausi patinai suburia harem\xc4\x85, kuriame b\xc5\xabna 10-15 pateli\xc5\xb3 su jaunikliais. Patinai ar\xc5\xa1iai kaunasi d\xc4\x97l teis\xc4\x97s \xc4\xaf harem\xc4\x85. Gyv\xc5\xabnai bando su\xc5\xbeeisti prie\xc5\xa1inink\xc4\x85 dantimis, tod\xc4\x97l da\xc5\xbenai juos nusilau\xc5\xbeia. Kartais susijungia keli haremai. Tuomet juose gali b\xc5\xabti keli patinai. Haremo vadas poruojasi su visomis patel\xc4\x97mis, i\xc5\xa1skyrus tas, kurios laukiasi arba turi ma\xc5\xbe\xc5\xb3 jaunikli\xc5\xb3. N\xc4\x97\xc5\xa1tumas trunka 16-17 m\xc4\x97nesi\xc5\xb3. K\xc4\x85 tik gim\xc4\x99s jauniklis sveria apie ton\xc4\x85, b\xc5\xabna 4-4,5 metr\xc5\xb3 ilgio. Patel\xc4\x97 jaunikl\xc4\xaf maitina pienu apie pus\xc4\x99 met\xc5\xb3. Poruotis patel\xc4\x97s gali kas trejus metus. Lytin\xc4\x97s brandos patinai sulaukia 23-25 met\xc5\xb3, patel\xc4\x97 15-17 met\xc5\xb3. Visuomet gimsta vienas jauniklis.\n_START_SECTION_\nMaistas\n_START_PARAGRAPH_\nKa\xc5\xa1alotai daugiausia maitinasi galvakojais moliuskais, gyvenan\xc4\x8diais j\xc5\xabros dugne. Taip pat nesibodi ir \xc5\xbeuv\xc5\xb3: e\xc5\xa1eri\xc5\xb3, raj\xc5\xb3, menki\xc5\xb3 bei smulki\xc5\xb3 rykli\xc5\xb3. Kartais u\xc5\xbepuola ruonius arba nuo dugno rankioja v\xc4\x97\xc5\xbeius ar omarus. Ka\xc5\xa1alotai ryja akmenis, kad sutrint\xc5\xb3 skrandyje esant\xc4\xaf maist\xc4\x85. Ka\xc5\xa1alotai maisto nekramto. Kai kuri\xc5\xb3 patin\xc5\xb3 tiesiojoje \xc5\xbearnoje randama ambros, kuri naudojama parfumerijoje.'